題張侍郎松菊堂
作者：洪皓
朝代：宋

paragraphs: 松青抱正性，菊黄得正色。
蔚在卉木間，厥異存簡策。
流膏貫衆壤，千歲名虎魄。
落英通鼻觀，服餌供楚客。
安神制頺齡，坐使生羽翼。
乃知獨也正，二物孰能測。
淵明宇宙心，五斗詎可易。
歸来薙三徑，去草甚蟊賊。
嘉此松菊友，相視猶夙昔。
浮雲世態薄，改變在頃刻。
張公廊廟具，胸中有泉石。
緬懷松與菊，晝夜忘寝食。
築堂坐相對，論契過三益。
可見達人心，紳笏等徽纆。
功名倘入手，脱屣諒匪夕。
此言吾不諛，爲我書堂壁。